ชาตรีมองเศรษฐกิจไทยยังดีอีก3ปี
ได้นโยบายรัฐบาลช่วยกระตุ้นโฆสิตห่วงเงินเฟ้อกระทบออม
10 พ.ค. 2555

ได้นโยบายรัฐบาลช่วยกระตุ้นโฆสิตห่วงเงินเฟ้อกระทบออม
“เจ้าสัวชาตรี” มองเศรษฐกิจไทยขยายตัวต่อเนื่องอีก 2-3 ปี หนุนธุรกิจธนาคารพาณิชย์เติบโตสดใส 
นายชาตรี โสภณพนิช ประธานกรรมการธนาคารกรุงเทพ กล่าวว่า ภาวะเศรษฐกิจไทยจะขยายตัวได้ดีต่อเนื่องไปอีกอย่างน้อย 2-3 ปี เนื่องจากภาพรวมยังไม่มีปัจจัยที่น่ากังวล แม้ว่าขณะนี้จะมีประเด็นเรื่องราคาสินค้าและต้นทุนการผลิตเพิ่มขึ้น แต่กำลังซื้อของประชาชนโดยเฉลี่ยก็เพิ่มขึ้นจากนโยบายของรัฐบาลไปในทิศทางที่สอดคล้องกัน 
ขณะที่เสถียรภาพทางการเมืองของประเทศก็ปรับตัวดีขึ้น 
“ผมคิดว่ารัฐบาลบริหารจัดการปัญหาค่าครองชีพที่เพิ่มขึ้นได้ดี ราคาสินค้าที่เพิ่มขึ้นตอนนี้ไม่ได้มาจากเรื่องค่าแรง 300 บาท แต่มาจากราคาอาหารที่เพิ่มขึ้น ซึ่งรัฐบาลกำลังรับมืออยู่ ส่วนต้นทุนค่าแรงน่าจะเริ่มมีผลในปีหน้า” นายชาตรี กล่าว 
สำหรับธุรกิจธนาคารพาณิชย์มองว่าจะยังเติบโตได้ดีต่อเนื่องไปอีก 3-5 ปี โดยในส่วนธนาคารกรุงเทพเองยังไม่มีความจำเป็นต้องเพิ่มทุน แม้ว่าสินเชื่อจะขยายตัวได้ดีต่อเนื่องมาหลายปี เนื่องจากในช่วงที่ผ่านมาได้กันเงินกำไรเฉลี่ย 17-18% ต่อปี เข้ามาไว้เป็นเงินกองทุนสำรอง 
อย่างไรก็ตาม ภาวะการแข่งขันระดมเงินฝากที่รุนแรงในตลาด รวมถึงการเรียกเก็บค่าธรรมเนียมเข้ากองทุนเพื่อการฟื้นฟูและพัฒนาระบบสถาบันการเงิน (กองทุนฟื้นฟูฯ) เพิ่มจาก 0.4% เป็น 0.47% อาจมีผลให้ส่วนต่างดอกเบี้ยของธนาคารในปีนี้ปรับตัวลดลงเล็กน้อย 
นายโฆสิต ปั้นเปี่ยมรัษฎ์ ประธานกรรมการบริหารธนาคารกรุงเทพ กล่าวว่า หน่วยงานภาครัฐที่เกี่ยวข้องควรจับตาดูภาวะเงินเฟ้อในระยะ 1-2 เดือนจากนี้อย่างใกล้ชิด หลังจากอัตราเงินเฟ้อโดยเฉลี่ยปรับตัวสูงขึ้นกว่าอัตราดอกเบี้ยที่แท้จริงไปแล้ว ซึ่งหากปล่อยให้เกิดเหตุเช่นนี้ในระยะยาว จะส่งผลกระทบต่อภาวะการออมในประเทศ 
“เงินเฟ้อในช่วง 4 เดือนที่ผ่านมา ดอกเบี้ยนโยบายยังอยู่ที่ 3% ยังบริหารจัดการได้ แต่หากดอกเบี้ยแท้จริงติดลบมากขึ้นเรื่อยๆ จะไม่จูงใจให้เกิดการออม ซึ่งเป็นภาวะที่ควรหลีกเลี่ยงไม่ให้เกิดขึ้น ดังนั้นหากเงินเฟ้อรุนแรงขึ้นอีก ก็ต้องปรับนโยบายการเงินการคลังให้เหมาะ” นายโฆสิต กล่าว 
นายโฆสิต กล่าวต่อไปว่า ภาวะเงินเฟ้อที่เกิดในปัจจุบันไม่เหมาะที่จะแก้ด้วยวิธีการตรึงราคาสินค้า เพราะทำได้ระยะสั้น และไม่ได้แก้ไขปัญหา เนื่องจากมีสาเหตุมาจากต้นทุนราคาน้ำมันและต้นทุนวัตถุดิบปรับตัวเพิ่มขึ้น นอกจากนี้ยังมีปัจจัยใหม่อย่างค่าจ้างที่จะมีผลกระทบเข้ามา จึงเป็นโจทย์สำคัญที่รัฐบาลต้องบริหารจัดการให้ดี
นายสุวรรณ แทนสถิตย์ กรรมการรองผู้จัดการธนาคารกรุงเทพ กล่าวว่า ขณะนี้ธนาคารได้ยินเสียงบ่นจากลูกค้าธุรกิจถึงต้นทุนการผลิตสินค้าที่เพิ่มขึ้นมาก ทั้งวัตถุดิบ ต้นทุนทุกอย่าง โดยมีลูกค้าบางส่วนเริ่มร้องขอวงเงินสินเชื่อเพิ่มเติมเข้ามาแล้ว